Document ID: /roh_data/filtered/fineweb-2-filterrobots_roh.jsonl.gz/55983

Plazza da sport La Nars
Il project La Nars cumpiglia trais plazzas da tennis per la stad, e per l'enviern ina plazza da glatsch artifizial. Sper las plazzas da sport èn planisadas garderobas, indrizs sanitars, in magasin ed in'ustaria.
La plazza da sport La Nars a Savognin na vegn betg ad esser pronta gia il december 2022. A la radunanza communala da Surses è vegnì infurmà ch'ils impressaris hajan ils cudeschs plains e per part sajan era vegnidas fitg paucas offertas per las lavurs. Uschia ha la suprastanza decidì d'etappar las lavurs e plinavant sto vegnir dumandà in credit supplementar, che va il settember a l'urna. Simon Bergamin, il manader da l'uffizi da construcziun da Surses, ha ditg sin dumonda ch'ils 4,5 milliuns francs budgetads na tanschan betg. Quant pli char ch'il project vegn, ins saja ussa vi da calcular. Il motiv saja la chareschia generala ed en spezial dal material da construcziun.
Las differentas purschidas avran en pliras etappas
Simon Bergamin ha sincerà ch'il glatsch vegn ad esser pront per il proxim enviern ed er las trais plazzas da tennis vegnan ad esser prontas la primavaira 2023. Planisà saja alura da remplazzar l'ustaria existenta cun il bajetg nov enfin la fin dal 2023. Quai dentant cun la premissa ch'il credit supplementar vegn acceptà dal suveran da Surses. Enfin che las lavurs èn terminadas, vegn lavurà cun provisoris.